KOMISIJOS SPRENDIMAS
2005 m. sausio 25 d.
dėl Europos Parlamento ir Tarybos direktyvos 1999/5/EB 3 straipsnio 3 dalies e punkto taikymo radijo ryšio įrenginiams, kurie yra skirti Automatinei identifikacijos sistemai (AIS)
(pranešta dokumentu Nr. K(2005) 110)
(Tekstas svarbus EEE)
(2005/53/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. kovo 9 d. Europos Parlamento ir Tarybos direktyvą 1999/5/EB dėl radijo ryšio įrenginių ir telekomunikacijų galinių įrenginių bei abipusio jų atitikties pripažinimo (1), ypač į jos 3 straipsnio 3 dalies e punktą,
kadangi:
(1)
Kai kurios valstybės narės įgyvendino ar ketina įgyvendinti bendruosius saugos principus ir taisykles Automatinės identifikacijos sistemos (AIS) įrenginiams, kuriems netaikomi 1974 m. Tarptautinės konvencijos dėl žmogaus gyvybės jūroje (SOLAS) V skyriaus reikalavimai dėl įrengimo laivuose.
(2)
Radijo ryšio paslaugų suderinimas prisideda prie saugesnės laivų, kuriems netaikoma SOLAS konvencija, laivybos, ypač avarijų ar blogų orų atveju, ir dėl to valstybės narės ragina tokius laivus dalyvauti AIS.
(3)
AIS yra apibūdinta Tarptautinės jūrų organizacijos (TJO) 19 reglamente - Laivų navigacinių sistemų ir įrenginių įrengimo reikalavimai - priskiriamame SOLAS V skyriui.
(4)
Tarptautinės telekomunikacijų sąjungos (TTS) Radijo ryšio reglamentas numato Automatinės indentifikacijos sistemai 161.975 (AIS1) ir 162.025 (AIS2) MHz dažnius. ASI leistina naudoti ir kitus jūrų laivybos ryšiams paskirtus dažnius. Visi tais dažniais veikiantys radijo įrenginiai turi būti tinkami naudoti šiuos dažnius pagal nustatytą paskirtį ir turėti pakankamas garantijas, kad veiks gerai, kai reikės tokio jų darbo.
(5)
2003 m. kovo 25 d. Komisijos sprendimo 2003/213/EB dėl Direktyvos 1999/5/EB 3 straipsnio 3 dalies e punkto taikymo jūrų laivybos ryšio įrenginiams, skirtiems naudoti laivuose, kuriems netaikoma SOLAS konvencija, ir kurie yra skirti Automatinei identifikacijos sistemai (AIS) (2), taikymo sritis apribota įrenginiais, skirtais naudoti laivuose, kuriems netaikoma SOLAS konvencija. Laikoma, kad aukštą saugos lygį galima pasiekti tik tada, kai tiksliai veikia visų laivų, kuriems netaikoma SOLAS konvencija, įrenginiai, ir atitinkami stočių sausumoje įrenginiai, kurie dalyvauja AIS. Todėl vienodi reikalavimai turi būti taikomi visoms AIS stotims.
(6)
Siekiant teisinio aiškumo ir skaidrumo, reikėtų pakeisti Sprendimą 2003/213/EB.
(7)
Šis sprendimas turėtų būti taikomas po tam tikro laikotarpio, kad gamintojai spėtų išleisti įrenginius, atitinkančius naujus esminius reikalavimus.
(8)
Šiame sprendime numatytos priemonės atitinka Telekomunikacijų atitikties įvertinimo ir rinkos priežiūros komiteto nuomonę,
PRIĖMĖ ŠĮ SPRENDIMĄ:
1 straipsnis
Radijo ryšio įrenginiai, naudojami judriojo jūros ryšio sistemose, kaip apibūdinta Tarptautinės telekomunikacijų sąjungos (TTS) Radijo ryšio reglamento 1.28 straipsnyje, arba naudojami judriojo palydovinio ryšio sistemose, kaip apibūdinta TTS Radijo ryšio reglamento 1.29 straipsnyje, atitinka Direktyvos 1999/5/EB 3 straipsnio 3 dalies e punkte išdėstytus esminius reikalavimus.
Taigi šie įrenginiai projektuojami taip, kad tiksliai veiktų numatytoje aplinkoje, naudojant laivuose, kuriems netaikoma SOLAS konvencija, ir stotyse sausumoje ir tenkintų visus atitinkamus Automatinės identifikacijos sistemos (AIS) eksploatacinius reikalavimus.
2 straipsnis
Sprendimas 2003/213/EB nustoja galioti nuo 3 straipsnyje nurodytos datos.
3 straipsnis
Šis sprendimas taikomas nuo 2005 m. liepos 26 d.
4 straipsnis
Šis sprendimas skirtas valstybėms narėms.
Priimta Briuselyje, 2005 m. sausio 25 d.